ইতোমধ্যে পথে পুলিশের গুলিতে চারিদিকে লাশ পড়া শুরু হয়েছে। ২৫ অক্টোবর ৮ জনের মৃত্যু হয়েছে। তারা মারা গেছে পুলিশ ও র‌্যাব সদস্যদের গুলিতে। যখন নিরীহ জনগণের লাশ পড়া শুরু হয় তখন আহত জনগণ যে বসে বসে আঙুল চুষবে না তা নিয়েও কি সন্দেহ আছে? তারই আলামত ২৬ অক্টোবর প্রকাশ পেয়েছে। সরকারি নেতা, মন্ত্রী, আদালতের বিচারক, সরকারি মিডিয়াকর্মীদের লক্ষ্য করে হাতবোমা ও ককটেল ছোড়া শুরু হয়েছে। সেগুলো তো এখন তাদের ঘরের দরজার বাইরে পড়ছে। কিন্তু ঝড় তো এভাবেই শুরু হয়। প্রচণ্ড ঝড়ে প্রথমে গাছের পাতা পড়ে, পরে গাছও পড়া শুরু হয়। জনগণ গত প্রায় পাঁচটি বছর ধরে আওয়ামী দুঃশাসন অতি কষ্ট করে সইছে। এখন তারা মুক্তির দিন গুনছে। স্বৈরাচার থেকে মুক্তির আন্দোলন শুরু হয়েছে বহুদিন থেকে। এখন সেটিরই চরম অবস্থা। সে আন্দোলনের মুখে হাসিনার কুরসি ইতোমধ্যেই দারুণভাবে হেলে পড়েছে। জনগণ জানে সে হেলা পড়া কুরসির গায়ে শক্ত ধাক্কা দিলে সে ধাক্কা সহ্যের সামর্থ্য শেখ হাসিনার নেই। তাই স্বৈরশাসন থেকে আশু মুক্তি নিয়ে জনগণ অত্যন্ত আশান্বিত। সে আশা নিয়েই দীর্ঘ ৫টি বছর জনগণ আওয়ামী দুঃশাসনকে অতি কষ্টে সহ্য সয়েছে। মানুষ তো আশা নিয়েই বাঁচে। আসন্ন সে মুক্তির পথে নতুন কোনো বাধা এলে সেটি যে জনগণকে দারুণভাবে ক্ষিপ্ত করবে সেটিও সুনিশ্চিত। কারণ জনগণ প্রচণ্ডভাবে আহত। সেটি যেমন দৈহিক ও অর্থনৈতিক ভাবে তেমনি মানসিক ভাবে। এ অবস্থা থেকে জনগণ ত্বরিত মুক্তি চায়। কিন্তু সরকার দেশের আহত জনগণকে সহজে মুক্তি দিতে রাজি নয়। বরং জনগণের ক্ষতে তারা মরিচ লাগানোর আয়োজন করছে। হাসিনা ও তার সহযোগীদের মনে ঢুকেছে প্রচণ্ড জনভীতি। কারণ, জনগণের বিরুদ্ধে তাদের কৃত অপরাধগুলো অন্যরা যা জানে তার চেয়ে বেশি জানে হাসিনা ও তার সহচরেরা। এমন এক জনভীতির কারণেই চোর-ডাকাতেরা দিনের আলোয় রাস্তায় নামে না। স্বৈরাচারী সরকারও তেমনি গদি থেকে নামতে চায় না।